Дубылбасты иһә асылда ҙур хәрби барабан тип атау дөрөҫөрәктер. Күренекле башҡорт яҙыусыһы Яныбай Хамматов үҙенең «Ҡара яу» исемле роман-хроникаһында боронғо Башҡорт ханлығында дошман яуҙарына ҡаршы күтәрелгәндә дубылбас инструментты уйнап походҡа сығыуҙары тураһында яҙа. Был уйын ҡоралы, ғәҙәттә, хандың, ғәскәр башлығының әмере буйынса яңғыраған. Дубылбас борон шулай уҡ ҡырғыҙҙарҙа билдәле булған. Был хаҡта бөтөн донъяға танылған «Манас» эпосында әһәмиәтле мәғлүмәттәр һаҡланған. Тарихсы-этнограф И. Молдобаев яҙыуынса, ҡырғыҙҙар уны добул, добулбас, доолбас, доолбаш тип йөрөткәндәр һәм ул хан һарайындағы оло поход барабаны тигәнде аңлатҡан.